次韻虞永康廬居生芝
作者：魏了翁
朝代：宋

paragraphs: 河南富貴花，人與譜姓氏。
惟茲三秀者，不譜亦名世。
肖形草木均，出處哲人似。
無然而致之，朝菌何異此。
廣陵張氏廬，厥應繄孝祀。
新豐李興塋，脩柯媲白紫。
意誠物皆誠，人瑞草亦瑞。
蕭條羌水瀕，五子服喪禮。
松壑侑夕悲，竹窗湔曉泪。
根基由內心，樸實無甃砌。
一朝堊室左，五色芝薿薿。
乃知宇宙間，何處非實理。
誠神本同機，應感不失儷。
充周徧範圍，存養司諸己。
是心一息妄，目接猶虛僞。
若曰信禨祥，我亦爲祝史。